ธปท.เปิดใช้ระบบเคลียร์เช็คด้วยภาพวันแรก
ธปท.เผยเปิดใช้ระบบเคลียร์เช็คด้วยภาพเช็คของระบบธนาคารพาณิชย์วันแรกราบรื่น คาดเปิดให้บริการได้ครอบคลุมทุกสาขาในเขตกรุงเทพและปริมณฑลภายในเดือนเม.ย.ปีนี้
7 ก.พ. 2555

ธปท.เผยเปิดใช้ระบบเคลียร์เช็คด้วยภาพเช็คของระบบธนาคารพาณิชย์วันแรกราบรื่น คาดเปิดให้บริการได้ครอบคลุมทุกสาขาในเขตกรุงเทพและปริมณฑลภายในเดือนเม.ย.ปีนี้
นางวันทนา เฮงสกุล ผู้อำนวยการอาวุโส ฝ่ายการชำระเงินและตราสารหนี้ ธนาคารแห่งประเทศไทย (ธปท.) กล่าวว่า ธปท.ได้เปิดให้ธนาคารสมาชิกใช้ระบบการหักบัญชีเช็คแบบใหม่ด้วยภาพเช็คหรือ ICAS (Imaged Cheque Clearing and Archive System) เมื่อวันที่ 3 ก.พ.ที่ผ่านมาเป็นวันแรก ในการเคลียร์ริ้งเช็คในเขตกรุงเทพมหานครและปริมณฑลควบคู่กับระบบการหักบัญชีเดิม หรือ ECS (Electronic Cheque Clearing System) ซึ่งการดำเนินงานเป็นไปได้เรียบร้อย สามารถเคลียร์เช็คได้ตามเวลาที่กำหนดใน 1 วัน โดยธนาคารทั้งระบบ 37 แห่ง มีการทยอยส่งภาพเช็คพร้อมข้อมูลเข้าเคลียร์ริงเช็คถึง 127 สาขา จาก 29 ธนาคาร
ทั้งนี้ ตามแผนการเคลียร์เช็คผ่านระบบ ICAS จะสามารถให้บริการครอบคลุมธนาคารสมาชิกและสาขาในกรุงเทพมหานครและปริมณฑลได้ทั้งหมดทุกสาขา ภายในต้นเดือนเม.ย.ปีนี้ ซึ่งจะช่วยทำให้ธนาคารสมาชิกสามารถขยายเวลารับฝากเช็คจากลูกค้าได้นานขึ้น